Carina Christensen (KF), 2010-04-13:
Finansielle virksomheder spiller en meget vigtig rolle for stabiliteten i et moderne samfund, og den finansielle krise har vist os, at tilliden til det finansielle system har afgørende betydning for samfundsøkonomien.
Derfor er vi i Det Konservative Folkeparti også stærkt optaget af, at der arbejdes konsekvent og målrettet på at fremme den finansielle stabilitet og tilliden til de finansielle virksomheder.
Med L 175 får Finanstilsynet nu klare mål for dets fremtidige arbejde og ikke mindst langt stærkere redskaber.
Fremover skal Finanstilsynet ikke kun føre tilsyn med de enkelte finansielle virksomheder.
Man skal derudover også tilrettelægge tilsynet med henblik på at fremme den finansielle stabilitet og tilliden til de finansielle virksomheder generelt.
Finanstilsynet vil i langt højere grad kunne foretage en vurdering af de finansielle virksomheders forretningsmodeller.
Man vil tidligt kunne gribe ind over for en finansiel virksomhed.
Man vil også kunne påbyde en finansiel virksomhed at afholde udgifterne til at få foretaget en uvildig undersøgelse, hvis der er brug for at få klarlagt nogle forhold, som er væsentlige for at kunne føre tilsyn med virksomheden.
I Det Konservative Folkeparti er vi yderst tilfredse med de her ændringer, og vi forventer naturligvis, at Finanstilsynet vil bruge de her nye redskaber i overensstemmelse med hensigten om hurtigere og skærpet indgriben og ud fra væsentlige proportionalitetsprincipper.
Vi forventer også, at de finansielle virksomheder nu forstår, at de i høj grad har pligt til at drive deres virksomhed ud fra en holdbar forretningsmodel.
Det vil der nu blive holdt øje med, og der vil blive skredet ind over for det.
Finansielle virksomheder har, som vi har hørt det, særlig stor betydning i samfundet, og derfor må og skal bestyrelserne i finansielle virksomheder vide præcis, hvilke pligter der påhviler dem.
De konkrete krav til styringen af finansielle virksomheder kommer fremover til at fremgå af en bekendtgørelse og ikke som i dag af en vejledning.
Kravene om egnethed og hæderlighed bliver nu præciseret, og Finanstilsynet får bedre mulighed for at gribe ind over for ledelsespersoner, som måtte udvise en uforsvarlig adfærd.
Målet med ændringerne er at opnå en langt bedre styring af de finansielle virksomheder, og også de ændringer er vi i Det Konservative Folkeparti særdeles glade for.
Vi er sådan set helt enig i, at forbrugerne skal have klar besked om, hvorvidt de kan tabe hele deres investering eller kun dele af den, når de investerer, og vi skal også sikre, at forbrugerne får den samme information om mulige tab ved investeringer, uanset hvor de henvender sig.
Så vi ser frem til, at der bliver en god dialog med både branchen og forbrugerorganisationerne omkring udformningen af den her nye mærkningsordning.
Endelig lægges der med L 175 op til at øge åbenheden om et forløb op til sammenbruddet af en finansiel virksomhed, når staten har været inde at yde en garanti eller stillet midler til rådighed.
Også det hilser vi fra konservativ side velkommen.
Alt i alt vil Finanstilsynet altså i fremtiden kunne anlægge en langt mere proaktivt og offensiv tilsynsaktivitet, og det støtter vi varmt i Det Konservative Folkeparti.
Også i forhold til L 174 mener vi fra konservativ side, at det er nogle fornuftige og hensigtsmæssige ændringer, der lægges op til.
Der skabes nu klarere og fastere rammer for erhvervsmæssig handel med pantebreve, ligesom der skabes en større gennemsigtighed med de pantebreve, der sælges.
Fremover må den her form for handel kun drives i form af et a/s eller et ApS, og ledelsen skal også opfylde kravene om egnethed og hæderlighed.
Der kommer nye oplysningskrav, så køberen kan få bedre mulighed for at få vurdere pantebrevets reelle værdi, og endelig skal pantebrevsselskaber kunne stille sikkerhed for eventuelle fremtidige pengekrav fra forbrugernes side.
Herved får vi forhåbentlig sat en stopper for den uansvarlige handel med pantebreve, som vi jo ved har været en medvirkende årsag til mange pengeinstitutters økonomiske vanskeligheder, og derfor kan Det Konservative Folkeparti også varmt støtte dette lovforslag.